**भारत सरकार**

**सड़क परिवहन और राजमार्ग मंत्रालय**

**राज्‍य सभा**

**अतारांकित प्रश्‍न सं. 103**

**सोमवार, 30 नवंबर, 2015/9 अग्रहायण, 1937 (शक)**

**राजमार्ग के ठेकों में कदाचार**

103. श्री दिलीपभाई पंडया:

क्या सड़क परिवहन और राजमार्ग मंत्री यह बताने की कृपा करेंगे कि:

(क) क्या निजी ठेकेदार उन्हें मिलने वाले राजमार्ग संबंधी ठेकों में विभिन्न प्रकार के कदाचार में लिप्त हैं;

(ख) यदि हां, तो पिछले चार वर्षों के दौरान अब तक आंध्र प्रदेश सहित पता लगाए गए धोखाधड़ी के मामलों का राज्य-वार ब्यौरा क्या है; और

(ग) इन धोखाधडि़यों को रोकने के लिए इस संबंध में क्या-क्या उपचारी उपाय किए गए हैं और दोषी ठेकेदारों के विरुद्घ अब तक क्या कार्रवाई की गई है?

**उत्‍तर**

**सड़क परिवहन और राजमार्ग मंत्रालय में राज्‍य मंत्री**

**(श्री पोन्. राधाकृष्‍णन)**

**(क) से (ग):** भारतीय राष्‍ट्रीय राजमार्ग प्राधिकरण को बहुत ही कम मामलों में कतिपय विसंगतियों की सूचना दी गई है जिनका ब्‍यौरा **अनुलग्‍नक** में दिया गया है । चालू परियोजनाओं के संबंध में सतर्कता जागरूकता कार्यक्रम, निवारक सतर्कता, निरीक्षण भारतीय राष्‍ट्रीय राजमार्ग प्राधिकरण द्वारा नियमित आधार पर किए जाते हैं ।

**अनुलग्‍नक**

‘‘**राजमार्ग के ठेकों में कदाचार’’ के संबंध में श्री दिलीपभाई पंडया द्वारा दिनांक 30.11.2015 को पूछे गए राज्‍य सभा अतारांकित प्रश्‍न सं. 103 के भाग (क) से (ग) के उत्‍तर में उल्‍लिखित अनुलग्‍नक**

**रियायतग्राहियों के विरूद्ध प्राप्‍त विभिन्‍न शिकायतों के संबंध में भारतीय राष्‍ट्रीय राजमार्ग प्राधिकरण द्वारा की गई कार्रवाई का ब्‍यौरा**

|  |  |  |  |  |
| --- | --- | --- | --- | --- |
| **क्र. सं.** | **राज्‍य**  | **कार्य का नाम** | **पायी गई कमी**  | **सुधारात्‍मक उपाय/की गई कार्रवाई**  |
| 1 | तमिलनाडु  | तमिलनाडु में रारा-4 और रारा-46 के चेन्‍नै – वेल्‍लौर खंड का प्रचालन एवं अनुरक्षण कार्य  | तमिलनाडु में रारा-4 और रारा-46 के चेन्‍नै – वेल्‍लौर खंड का प्रचालन एवं अनुरक्षण कार्य में दोषपूर्ण कार्य के लिए रियायतग्राही को दोषी पाया गया  | रियायतग्राही को चेतावनी दी गई और 6,82,292/- रु. की वसूली की गई  |
| 2 | बिहार | एलएमएनएचपी के अंतर्गत (लखनऊ – मुजफ्फरपुर राष्‍ट्रीय राजमार्ग परियोजना) डब्‍ल्‍यूबी – 09, डब्‍ल्‍यूबी –10 और डब्‍ल्‍यूबी –12 विश्‍व बैंक से वित्तपोषित ठेका पैकेज  | 2014 में धोखाधड़ी के मामलों और कतिपय अनियमितताओं के लिए सीबीआई ने मामले की जांच की और दो प्रारंभिक जांच पंजीकृत की ।  | दोषी ठेकेदारों के विरूद्ध ठेका करार के प्रावधानों के अनुसार दंडात्‍मक कार्रवाई करने के मामला शुरू किया गया  |
| 3 | पश्‍चिम बंगाल | पश्‍चिम बंगाल राज्‍य में रारा-60 के बालासोर – लक्ष्‍मणनाथ – खड़गपुर खंड का अनुरक्षण  | 2010-11 में मै. डैगकॉन (इंडिया) प्रा. लि. शिकायत की जांच के दौरान ओ एंड एम कार्य में कमी पाई गई  | ठेकेदार को ब्‍लैक लिस्‍ट करने की कार्रवाई शुरू की गई है  |
| 4 | राजस्‍थान | रारा-76 पर सर्विस रोड  | सर्विस रोड की निम्‍न स्‍तरीय गुणता पाई गई  | 50,52,887/- रु. की शास्‍ति लगाई गई है  |
| 5 | आंध्र प्रदेश | आंध्र प्रदेश राज्‍य में हैदराबाद – बंगलौर खंड से कोथाकोटा बाइपास से कुरनूल, पैकेज; एनएस-2/बीओटी/एपी-5, रारा-7 के किमी 135.469 से किमी 211 तक 4 लेन बनाना  | बीसी लेयर और डीबीएम की मोटाई के संबंध में अपेक्षा से कम मोटाई पाई गई  | वसूली के लिए आदेश दिया गया है  |
| 6 | आंध्र प्रदेश | आंध्र प्रदेश राज्‍य में रारा-5 के किमी 291 से 358 ओंगल से चिलकालूरीपेट खंड तक विद्यमान 2 लेन सड़क का 4/6 लेन के विभाजित कैरिजवे संरेखण का पुनरूद्धार और उन्‍नयन ठेका पैकेज नं. एपी-13 | कार्य की कमी  | 42.00 लाख रु. की वसूली की जा चुकी है  |
| 7 | कर्नाटक | रारा-4 के मुलबागल – बंगलौर खंड के किमी 237.7 से 318 तक बीओटी पैकेज  | कार्य की कमी | 37.50 लाख रु. की वसूली की जा चुकी है |

\*\*\*\*\*